# Manuel Burga Seoane

Manuel Burga Seoane (Chiclayo, Perú, 13 d'octubre de 1957) és un advocat i dirigent esportiu peruà. Va ser president de la Federació Peruana de Futbol (FPF) des del 2002 fins al 2014 i director de la Confederació Sud-americana de Futbol (CONMEBOL) del 2013 al 2015.
A finals de 2015, va ser acusat de corrupció pel Departament de Justícia dels Estats Units en el denominat Cas Fifagate i detingut al seu domicili per les autoritats peruanes. El desembre de 2016 va ser extradit als EUA, va quedar en llibertat sota fiança i el desembre de 2017 va ser jutjat i absolt a Nova York. Un jurat popular el va declarar no culpable.
El novembre de 2019, Manuel Burga va ser inhabilitat a perpetuïtat per la FIFA.
L'abril de 2020, una tercera onada d'acusacions de la fiscalia estatunidenca li va reformular els càrrecs per la seva suposada implicació en el cas Fifagate.

## Trajectòria

Manuel Burga és net de Manuel Burga Puelles, senador del Perú entre 1963 i 1968, i fill de Jorge Burga Olazábal, expresident de la cambra de comerç de Lambayeque. El 1987, Burga es va llicenciar en dret per la Universidad Federico Villarreal i va iniciar la seva carrera de dirigent esportiu com a representant de la Asociación Deportiva de Colegios Religiosos.
El 1990 va ser gerent de la Región Metropolitana de Fútbol. El 1992, va ser president interí de la Federació Peruana de Futbol durant trenta-cinc dies. Sota el mandat del president, Nicolás Delfino, va ser secretari de la federació i responsable d'impulsar el futbol femení. El 1998 va arribar a la vicepresidència de la FPF i el 2002 va ser elegit president.
Va ser reelegit president de la FPF el 2007 i el 2010. Del febrer de 2013 fins a la seva detenció a finals de 2015, va ser un dels directors de la Conmebol en representació de la federació peruana de futbol. L'octubre de 2014 va anunciar que es presentaria per quarta vegada, però dos dies després el comitè electoral de la FPF va vetar que pogués tornar a presentar-se.

## Fifagate

El 3 de desembre de 2015, Manuel Burga va ser un dels setze acusats addicionals per la justícia nord-americana en la segona gran relació d'implicats en el denominat Cas Fifagate. Se l'acusava dels delictes de conspiració, crim organitzat, frau electrònic i blanqueig de diners.
Segons la fiscal general dels EUA, Loretta Lynch, Burga seria un dels líders del denominat grupo de los seis, del que també en formaven parts dirigents d'altres federacions sud-americanes com Rafael Esquivel, Luis Bedoya, Juan Ángel Napout, Luis Chiriboga i Carlos Alberto Chávez, que exigirien comissions milionàries a les empreses Full Play, Traffic Group, Torneos i Datisa, per l'adjudicació dels drets de transmissió televisiva de diversos partits de futbol i tornejos futbolístics de Llatinoamèrica.
El 5 de desembre de 2015, Burga va ser detingut al seu domicili per les autoritats peruanes i va ingressar en presó preventiva a l'espera de ser extradit als EUA.
El desembre de 2016, Burga va ser extradit als Estats Units i va quedar en llibertat sota fiança de dos milions de dòlars i arrest domiciliari a l'espera de judici.
El desembre de 2017 va ser jutjat a Nova York juntament amb Juan Angel Napout i Jose Maria Marin. Sorprenentment, Manuel Burga, que només se'l va jutjar pel càrrec d'associació il·lícita, va ser absolt. Un jurat popular el va considerar no culpable.
Manuel Burga, a finals de 2018, és l'únic acusat, d'entre tots els que han estat jutjats pel Cas Fifagate, que ha estat absolt.
El 12 de novembre de 2019, Burga va ser inhabilitat a perpetuïtat pel Comitè d'Ètica de la FIFA i multat amb un milió de francs suïssos per haver infringit l'article 27 (suborn) del codi ètic.
El 6 d'abril de 2020, un tercer escrit de la fiscalia estatunidenca va ampliar les acusacions pel cas Fifagate a quatre implicats més. En el mateix escrit es van reformular les acusacions a tretze dels implicats en els escrits anteriors. Un d'aquests tretze era Manuel Burga, al que s'acusava ara de blanqueig de capitals, frau electrònic i conspiració per a delinquir.

## Referències

* ↑ «Manuel Burga Seoane» (en castellà). Persona de Interés. [Consulta: 16 març 2019].
* ↑ «Sixteen Additional FIFA Officials Indicted for Racketeering Conspiracy and Corruption» (en anglès). The US Department of Justice, 03-12-2015. [Consulta: 16 març 2019].
* ↑ «Manuel Burga fue elegido por tercera vez consecutiva como presidente de FPF» (en castellà). Los Andes (Perú), 17-12-2010. [Consulta: 16 març 2019].
* ↑ «Manuel Burga absuelto por el jurado del caso FIFAgate» (en castellà). D10 (Paraguay), 26-12-2017. [Consulta: 16 març 2019].
* ↑ «FIFA inhabilita a Burga y a exsecretarios de CONMEBOL» (en castellà). Los Angeles Times, 12-11-2019. [Consulta: 13 novembre 2019].
* 1 2 «Three Media Executives and Sports Marketing Company Indicted in FIFA Case» (en anglès). The US Department of Justice, 06-04-2020. [Consulta: 16 abril 2020].
* 1 2 «The Grand Jury Charges. Superseding Indictment» (pdf) (en anglès). The US Department of Justice, 06-04-2020. [Consulta: 16 abril 2020].
* ↑ «Hoy cumple años Manuel Burga Seoane, el "Doctor sin receta"» (en castellà). El Comercio (Perú), 13-10-2014. [Consulta: 16 març 2019].
* ↑ «Manuel Burga electo presidente de la Federación Peruana de Fútbol» (en castellà). El Universo (Perú), 04-10-2002. [Consulta: 16 març 2019].
* ↑ «El Comité Ejecutivo» (en castellà). WayBack Machine (web.archive), 28-02-2013. Arxivat de l'original el 28 de desembre 2014. [Consulta: 16 març 2019].
* ↑ «Manuel Burga confirmó postulación y anunció que será su último periodo» (en castellà). américatv (Perú), 27-10-2014. [Consulta: 16 març 2019].
* ↑ «Manuel Burga: ¿Por qué fue tachado por el Comité Electoral?» (en castellà). El Comercio (Perú), 30-10-2014. [Consulta: 16 març 2019].
* ↑ «The United States Attorney Charges» (pdf) (en anglès). The US Department of Justice, 25-11-2015. [Consulta: 2 maig 2019].
* ↑ «Manuel Burga: Lo incluyen en lista de 16 acusados por corrupción en caso FIFA» (en castellà). Perú21, 03-12-2015. [Consulta: 16 març 2019].
* ↑ «Sports Marketing Bribery Schemes» (en anglès). The US Department of Justice. [Consulta: 2 maig 2019].
* ↑ «Cuánto y cómo se repartía "el grupo de los seis" los sobornos de Copa América y Copa Libertadores» (en castellà). Infobae (Argentina), 27-11-2017. [Consulta: 16 març 2019].
* ↑ «Indictments against Napout, Burga and Marin» (pdf) (en anglès). The US Department of Justice, 14-06-2017. [Consulta: 2 maig 2019].
* ↑ «Manuel Burga fue detenido en su casa por escándalo de la FIFA» (en castellà). El Comercio (Perú), 05-12-2015. [Consulta: 16 març 2019].
* ↑ «Manuel Burga: ¿Cuánto pagó como fianza para afrontar juicio en libertad?» (en castellà). Líbero (Perú), 06-12-2016. [Consulta: 16 març 2019].
* ↑ «Manuel Burga: este lunes es un día clave para su juicio en Nueva York» (en castellà). americatv (Perú), 13-11-2017. [Consulta: 22 abril 2019].
* ↑ «High-Ranking Soccer Officials Convicted in Multi-Million Dollar Bribery Schemes» (en anglès). The US Department of Justice, 26-12-2017. [Consulta: 16 març 2019].
* ↑ «Victim Statement and Request for Restitution» (pdf) (en anglès). Attorneys for FIFA, 15-03-2016. [Consulta: 22 juny 2020].
* ↑ «Manuel Burga fue absuelto por jurado en caso FIFA en Nueva York» (en castellà). Impacto Latino (New York), 26-12-2017. [Consulta: 16 març 2019].
* ↑ «Manuel Burga declarado no culpable en juicio en EE.UU.» (en castellà). El Comercio (Perú), 27-12-2017. [Consulta: 16 març 2019].
* ↑ «Adjudicatory chamber of the independent Ethics Committee sanctions former CONMEBOL officials» (en anglès). FIFA, 12-11-2019. [Consulta: 13 novembre 2019].